ТОВЧ ТАНИЛЦУУЛГА
Усны тухай хууль 
/шинэчилсэн найруулга/-ийн төсөл

Монгол Улсын Үндсэн хууль, урт хугацааны хөгжлийн бодлого, Үндэсний аюулгүй байдлын үзэл баримтлал болон усны нөөцийн тогтвортой менежментийн шаардлагад нийцүүлэн Усны тухай хуулийн шинэчилсэн найруулгын төслийг боловсрууллаа.
Хүчин төгөлдөр мөрдөгдөж буй Усны тухай хууль 2012 оны 5 дугаар сарын 17-ны өдөр батлагдсан бөгөөд нийт 12 удаагийн нэмэлт, өөрчлөлт орсон байна.
Усны хэрэглээний ихэнх хувийг газар доорх усаар хангаж байгаа нь нөөцийн тэнцвэр алдагдах, ус хомсдох, экосистем доройтох эрсдэлийг нэмэгдүүлж байна. Усны нөөцийн хамгаалалт, ашиглалт, сав газрын менежмент, мэдээлэл, хяналт, ус дахин ашиглалт болон эдийн засгийн зохицуулалтыг нэгдсэн байдлаар боловсронгуй болгох шаардлага нь энэхүү төслийг боловсруулах үндэслэл болсон.
Хуулийн төслөөр усны нөөцийг хамгаалах, зохистой ашиглах, нөхөн сэргээх, бохирдол, хомсдолоос урьдчилан сэргийлэх, усаар хангагдах эрхийг баталгаажуулахыг зорьж байна. Ус ашиглах шийдвэрт нөөцийн хэмжээ, чанар, нөхөн сэргэх боломж, экосистемийн хэрэгцээг харгалзаж, хүн амын унд, ахуйн хэрэгцээг тэргүүнд тавих зарчмыг тусгалаа.
Мөн түүнчлэн Монгол Улсын Их Хурлын Парламентын судалгаа, хөгжлийн хүрээлэнгээр Усны нөөцийг хамгаалах, зохистой ашиглах олон улсын эрх зүйн зохицуулалтын харьцуулсан судалгааг хийлгэсэн. Уг судалгаагаар Австрали Улс, Дани Улс, Израйл Улс, Казахстан Улсын усны эрх зүйн зохицуулалтыг судалсан бөгөөд усны нөөцийн нэгдсэн удирдлагын хүрээнд сав газрын зарчмыг бэхжүүлэх, усны нөөцийн хэмжилт, кадастрын тогтолцоог бэхжүүлэх, усны үнэ тарифын зохицуулалтад зардал нөхөх зарчим болон өрхийн төлбөрийн чадварын тэнцвэрийг хангах, уур амьсгалын өөрчлөлтийн нөхцөлд усны бодлогыг тогтмол хянах зэрэг асуудлыг чухалчлан анхаарах шаардлагатай гэж дүгнэсэн болно.
Хуулийн төслийг боловсруулах хүрээнд "УСНЫ ЭРҮҮЛ АХУЙ - ҮНДЭСНИЙ АЮУЛГҮЙ БАЙДАЛ", "УСНЫ ҮНЭ ЦЭН" сэдэвт бодлогын хэлэлцүүлгүүдийг Төрийн ордонд зохион байгуулсан бөгөөд уг хэлэлцүүлэгт төрийн байгууллага, төрийн бус байгууллага, иргэний нийгмийн төлөөлөл, аж ахуйн нэгж байгууллагын төлөөлөл зэрэг нийт 300 гаруй оролцогч оролцсон. Мөн түүнчлэн НҮБ-ын Цөлжилтийн эсрэг конвенцийн талуудын 17-р бага хуралд Усны тухай хуулийн шинэчилсэн найруулгын үзэл баримтлалыг танилцуулж, хэлэлцүүлсэн болно. Өмнөговь, Дундговь, Дорноговь, Говь-Сүмбэр, Өвөрхангай, Баянхонгор зэрэг аймгуудад иргэдтэй уулзалт хийж, усны тухай хуулийн төслөө танилцуулж, санал авсан.
Төсөлд ус хэмнэх, дахин ашиглах, хуримтлуулах, газар доорх усыг зориудаар арвижуулах үйл ажиллагааг дэмжих, төлбөрийн орлогын тодорхой хэсгийг усны нөөцийн хамгаалалтад зарцуулах чиглэлийг тусгалаа. Олон улсын туршлагаас сав газрын нэгдсэн менежмент, усны эдийн засгийн зохицуулалт, мэдээлэл, цахим мониторингийн тогтолцоог Монгол Улсын нөхцөлд нийцүүлэн харгалзан үзсэн.
Үндсэн төсөлтэй хамт дагаж мөрдөх журмын тухай, одоогийн Усны тухай хуулийг хүчингүй болсонд тооцох тухай болон зөвшөөрөл, байгалийн нөөц ашигласны төлбөр, бусад холбогдох харилцааг зохицуулсан хуульд нэмэлт, өөрчлөлт оруулах төслүүдийг боловсруулсан. Өмнө олгосон зөвшөөрөл, байгуулсан гэрээ, бүрдүүлсэн мэдээллийн залгамж холбоо, холбогдох төлөвлөгөө, зураглал, журам, аргачлалыг шинэчлэх хугацааг шилжилтийн зохицуулалтаар хангана.
Хуулийн төсөл батлагдсанаар ус ашиглах шийдвэр нөөцийн боломж, экологийн шаардлагад нийцэх, хамгаалалтын дэглэм тодорхой болох, мэдээлэлд тулгуурласан хяналт сайжрах эрх зүйн үндэс бүрдэнэ. Мөн ус хэмнэх, дахин ашиглах, нөхөн сэргээх үйл ажиллагааг дэмжсэнээр хариуцлагатай хэрэглээ, усны нөөцийн тогтвортой хамгаалалт, усны аюулгүй байдлыг хангахад ахиц гарна.

